**Juha Muhonen** (s. 1982) on suomalainen fyysikko, joka toimii Jyväskylän yliopiston kokeellinen nanofysiikan professorina (8/2023-). Tätä ennen hän oli professorin urapolun määräaikaisena apulaisprofessorina vuodesta 2018. Tutkijana Muhonen tunnetaankin etupäässä kokeellisen nanofysiikan tutkimuksesta. Hän kehittää piihin perustuvia kvanttiteknologioita, joilla on potentiaalisia sovelluksia esimerkiksi kvanttitietokoneissa.

Akateeminen ura
---------------

### Uran alku

Juha Muhonen opiskeli fysiikkaa Aalto-yliopistossa. Hän väitteli Aalto-yliopistossa fysiikan alalta tohtoriksi vuonna 2012. Väitöskirjan aiheena oli jäähdytys ja lämmönjohtuminen matala-ulotteisissa hilasysteemeissä, suprajohteissa ja piissä. Muhonen tutki työssään materiaalien fysikaalisia lämpöominaisuuksia.

Matalaulotteiset rakenteet voidaan lukea niin kutsuttuihin nanorakenteisiin. Materiaalifysiikan piirissä matalan dimension nanorakenteita on tutkinut laskennallisen fysiikan menetelmin esimerkiksi Jyväskylän yliopiston professori Pekka Koskinen tutkimusryhmineen. Muhosen väitöskirja voidaan siis lukea nanofysiikan ja yleisemmin nanotieteen alaan kuuluvaksi. 

Valmistumisen jälkeen Muhonen työskenteli ulkomailla. Vuosina 2012–2015 hän oli post doc-tutkijana Australiassa. Sen jälkeen hän työskenteli vuodet 2016–2018 post doc-tutkijana (*Marie Skłodowska-Curie Fellow*) Alankomaissa.

### Apulaisprofessorina

Jyväskylän yliopiston matemaattis-luonnontieteellinen tiedekunta kutsui keväällä 2018 Muhosen viiden vuoden määräaikaiseen kokeellisen nanofysiikan apulaisprofessuuriin. Hän aloitti tehtävässä elokuussa 2018. Apulaisprofessori Muhonen muodosti syksyllä 2018 oman kvanttiteknologioiden tutkimukseen erikoistuneen tutkimusryhmän (*Hybrid Quantum Technologies in Silicon*).

Kesäkuussa 2019 Muhonen sai Suomen Akatemian akatemiatutkijan apurahan. Hän sai lisäksi syyskuussa 2019 merkittävän Euroopan tutkimusneuvoston (ERC) nuorille tutkijoille tarkoitetun viisivuotisen ERC Starting Grant -rahoituksen.

Tutkimustyö
-----------

Fyysikkona Muhonen on suuntautunut kokeelliseen nanofysiikkaan. Hän työskentelee sekä Jyväskylän yliopiston fysiikan laitoksella että yliopiston Nanotiedekeskuksessa. Muhonen tutkimusryhmineen kehittää piihin perustuvia erilaisia kvanttiteknologioita. Ryhmän tutkimus on kokeellista. Tutkimusmenetelminä sovelletaan erilaisia optisia ja sähköisiä mittauksia, jotka usein tapahtuvat alhaisissa lämpötiloissa eli niin kutsutuissa kryogeenisissa lämpötiloissa. Näytteet jäähdytetään sopivaan lämpötilaan kryostaatin avulla. Lisäksi rakenteita luodaan niin kutsutun nanofabrikaation avulla.

Alankomaissa Muhonen teki perustutkimusta kaksivuotisessa projektissa, jossa hän tutki kytkentäfotoneja, fononeja ja spinejä nano-optomekaanisissa systeemeissä. Muhosen työ myös Jyväskylän yliopistossa on perustutkimusta. Työn tuloksista toivotaan ratkaisuja, jotka auttaisivat kvanttitietokoneen kehittämisessä. Tavoitteena on myös kehittää nykyistä tarkempia sensoreita, tarkemmin määritettynä kvanttisensoreita. Tutkimuksessa on vielä haasteita. Yksittäisten kvanttikomponenttien toiminta piissä on pystytty näyttämään toteen, mutta niiden toisiinsa kytkemiseen ei vielä vuonna 2019 ollut laajasti toimivia ratkaisuja.

Lähteet
-------

1. 1 2  KANTO – Kansalliset toimijatiedot, KansalliskirjastoView and modify data on Wikidata. Tieto on haettu Wikidatasta.
2. 1 2 3  Juha Muhonen: Cooling and heat transport in low dimensional phonon systems, superconductors and silicon (2012) Väitöskirja, Aalto-yliopisto. *Kansalliskirjasto Finna*. Viitattu 28.5.2021.
3. ↑  Uuden professorin Juha Muhosen intohimona kvanttiteknologioiden kehittäminen  16.8.2023. Jyväskylän yliopisto, jyu.fi. Viitattu 11.11.2023.
4. 1 2 3 4 5 6 7  Nanotutkija Juha Muhonen sai mittavan rahoituksen kvanttitietokoneessa tarvittavien komponenttien kehittämiseen *Sttinfo.fi*, 3.9.2019. Viitattu 28.5.2021.
5. ↑  Matalaulotteisten nanorakenteiden mallinnus[vanhentunut linkki] Fysiikan laitos, Jyväskylän yliopisto. Viitattu 28.5.2021.
6. ↑  Low-dimensional nanomaterials modeling - Group members[vanhentunut linkki] Fysiikan laitos, JY. 27.5.2021. Viitattu 28.5.2021. (englanniksi)
7. 1 2  Juha Muhonen awarded Marie Skłodowska-Curie fellowship *optomechanics.nl*, 16.3.2019. Viitattu 28.5.2021. (englanniksi)
8. ↑  Tiedekuntaneuvoston päätökset 2018[vanhentunut linkki] MLTK, JY. 25.2.2019. Viitattu 28.5.2021.
9. 1 2 3  JYFL Annual Report 2018, s. 12. *Fysiikan laitos, Jyväskylän yliopisto*. 2019. (Teoksen verkkoversio[vanhentunut linkki]) Viitattu 28.5.2021.

Aiheesta muualla
----------------

* Juha Muhonen. Professor, University of Jyväskylä (englanniksi) (scholar.google.com)
* Apulaisprofessori Muhosen tutkimusryhmän (Hybrid Quantum Technologies in Silicon) sivut (Arkistoitu – Internet Archive) (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Tieteilijät | 
* ORCID
* Publons
* ResearcherID
* Scopus

 |

 |